重用10磅仔 航哥轉場發「大才」
2024年04月15日 13:18
東網電視
更多新聞短片
葉楚航最近同黃智弘合作成績理想。
葉楚航季初都試過用10磅仔黃智弘減磅出擊,可惜效果麻麻,但由上月尾起,航哥每次起用黃智弘都有貨交,除咗憑「大才」攜手贏馬,對上3次合作取得1冠1亞1季,真係有晒交代。嚟到周三晚谷戰,航哥決定繼續重用呢位10磅仔,將「大才」、「時間寶」同埋「超霸勝」交晒畀佢執韁,梗係要吼實啦。
「大才」剛戰正正由黃智弘建功贏四班田草1200米,話晒擊敗啱啱禮拜日都有好表現嘅「佳運發」、「安康萬里」同埋「鑽石星空」,賽後只加5分留喺四班,今次轉場跑谷草1200米,有權再贏。
至於「時間寶」1月中贏馬後,近兩仗似乎受制於重磅,所以今次用黃智弘正好對症下藥,早前已經搵騎者親自拍跳試草地,今次孭125磅抽2檔好位,不能忽視。而「超霸勝」近期落到三班都係得個近字,減磅都係進取嘅辦法,重戴眼罩亦可能帶來新鮮感,要吼。